ትኩረት ባልሳበው የሊዝ ጨረታ በንፋስ ስልክ ላፍቶ ከፍተኛ ዋጋ ቀረበ 
የአዲስ አበባ ከተማ አስተዳደር ባወጣው 17ኛ የሊዝ ጨረታ፣ በንፋስ ስልክ ላፍቶ ክፍለ ከተማ ለአካባቢው ክብረወሰን የሆነ ዋጋ ቀረበ፡፡ ካለፈው ዓርብ ጥቅምት 19 ቀን 2008 ዓ.ም. ጀምሮ እስከዚህ ሳምንት ሰኞና ማክሰኞ ባሉት ቀናት በተከፈተው 17ኛ የሊዝ ጨረታ፣ ከሌሎች ዙሮች ጋር ሲነፃፀር አነስተኛ ቁጥር ያላቸው ተጫራች ናቸው የቀረቡት፡፡የአዲስ አበባ ከተማ አስተዳደር በንፋስ ስልክ ላፍቶ ክፍለ ከተማ ከኃይሌ ጋርመንት ወደ ቱሉ ዲምቱ በሚወስደው መንገድ ላይ 12 ቦታዎች ለጨረታ አቅርቧል፡፡በዚህ አካባቢ ለነዳጅ ማደያ ግንባታ የወጣው 8,127 ካሬ ሜትር 33,700 ብር በካሬ ሜትር የመጫረቻ ዋጋ ቀርቦለታል፡፡ በሁለተኛ ደረጃ የቀረበው የመጫረቻ ዋጋም በካሬ ሜትር 33,600 ብር ነው፡፡በዚሁ አካባቢ ለቢዝነስ አገልግሎት ለወጣ 1,423 ካሬ ሜትር ቦታ በካሬ ሜትር 32,300 ብር የመጫረቻ ዋጋ ቀርቧል፡፡ ለዚህ ቦታ ሁለተኛ ተወዳዳሪ ሆኖ የቀረበው ተጫራች 18,235 ብር በካሬ ሜትር አቅርቧል፡፡በዚህ አካባቢ ለቀረቡ ሌሎች ቦታዎች በካሬ ሜትር ከ12 ሺሕ ብር በላይ የመጫረቻ ዋጋ ቀርቧል፡፡ ይኼ የመጫረቻ ዋጋ ለአካባቢው ያልተለመደ ነው፡፡ ቀደም ባሉት ጊዜያት በካሬ ሜትር ከሰባት ሺሕ ብር በላይ ቀርቦ እንደማያውቅ የአስተዳደሩ የሊዝ ባለሙያዎች ይናገራሉ፡፡የአዲስ አበባ አስተዳደር በዚህ 17ኛው ሊዝ ጨረታ ያቀረባቸው 110 ቦታዎች ሲሆኑ፣ ቦታዎቹ በሦስት ክፍላተ ከተሞች ውስጥ ይገኛሉ፡፡ለጨረታ የወጡት ቦታዎች ቁጥር አነስተኛ ከመሆናቸው በተጨማሪ፣ 1,500 ሰዎች ብቻ ናቸው የጨረታ ሰነድ የገዙት፡፡ ይህም ያልተለመደና ዙሩ የብዙዎችን ትኩረት ያልሳበ እንደሆነ ተገልጿል፡፡ከንፋስ ስልክ ላፍቶ ክፍላተ ከተማ በተጨማሪ በአቃቂና በየካ ክፍላተ ከተሞች በቅደም ተከተል 52 እና 46 ቦታዎች ለጨረታ ቀርበው ነበር፡፡በአቃቂ ቃሊቲ ክፍለ ከተማ ከቀረቡት ቦታዎች ውስጥ ስምንቱ ተጫራች ሲያጡ፣ ቀሪዎቹ ቦታዎች ከአራት ሺሕ እስከ 13 ሺሕ ብር ድረስ በካሬ ሜትር የመጫረቻ ዋጋ ቀርቦላቸዋል፡፡በየካ ክፍለ ከተማ ፈረንሣይ ለጋሲዮን አካባቢ 21 ቦታዎች ለጨረታ ሲቀርቡ፣ የተቀሩት ቦታዎች አያት አካባቢ የወጡ ናቸው፡፡ በአያት አካባቢ አብዛኛዎቹ ቦታዎች በካሬ ሜትር ከ20 ሺሕ እስከ 22 ሺሕ ብር ድረስ የመጫረቻ ዋጋ ቀርቦላቸዋል፡፡በአንፃሩ የ17ኛው ዙር ዝቅተኛ የመጫረቻ ዋጋ በፈረንሣይ ለጋሲዮን አካባቢ ለቀረበ ቦታ የተሰጠው ነው፡፡ በዚህ አካባቢ 286 ካሬ ሜትር ለመኖሪያ ቤት ግንባታ ጨረታ የቀረበ ሲሆን፣ ለዚህ ቦታ ሁሴን ዓባይ የተባሉ ተጫራች በካሬ ሜትር 3,777 ብር አቅርበዋል፡፡የአዲስ አበባ ከተማ አስተዳደር የሊዝ ሥሪት ባለሙያዎች እንደሚናገሩት፣ ከዚህ ዙር ቀደም ብሎ የወጡት ቦታዎች በሙሉ ውድ ዋጋ ሲቀርብላቸው የቆየ ከመሆኑ አንፃር፣ 17ኛው ዙር ብዙ ተጫራች አልቀረበለትም፡፡ ከዚህ በተጨማሪ ለጨረታ የቀረቡ ቦታዎች ቁጥርም አነስተኛ በመሆኑ፣ የብዙዎችን ትኩረት አልሳበም በማለት ባለሙያዎቹ አስረድተዋል፡፡ 